b'\n_START_ARTICLE_\nMestna avtobusna linija \xc5\xa1t. 22 (Ljubljana)\n_START_SECTION_\nZgodovina\n_START_PARAGRAPH_\nProga 22 je bila prva proga mestnega prometa v Ljubljani, ki je ob\xc5\xa1la strogi center mesta in ki je pri potnikih naletela na odobravanje. Proga je bila zami\xc5\xa1ljena kot delavska proga, saj je omogo\xc4\x8dala hitro povezavo med \xc5\xa0i\xc5\xa1ko in Be\xc5\xbeigradom ter Mostami, kjer je bilo ve\xc4\x8d ve\xc4\x8djih podjetij (Litostroj, Avtomonta\xc5\xbea, Integral, Industrijska cona Moste, Ljudska pravica, Termoelektrarna, Teol, Saturnus, Izolirka ...) in stanovanjskih objektov. Avtobusi so prvi\xc4\x8d po novi progi zapeljali 1. decembra 1982, in sicer tedaj na odseku Litostroj \xe2\x80\x93 \xc5\xa0tepanjsko naselje.  Ker je bila proga skozi \xc5\xa0i\xc5\xa1ko prekratka in ker se je zaradi izgradnje blokov v Kosezah, Zapu\xc5\xbeah in Draveljski gmajni tam pove\xc4\x8dalo \xc5\xa1tevilo prebivalcev, so 7. januarja 1985 progo podalj\xc5\xa1ali vse do Kamne Gorice. Zaradi tega so bile istega dne ukinjene vo\xc5\xbenje po Litostrojski cesti od Celov\xc5\xa1ke ceste do obra\xc4\x8dali\xc5\xa1\xc4\x8da Litostroj. Sprva so avtobusi na podalj\xc5\xa1ani trasi obratovali le v \xc4\x8dasu od 5.00 do 21.00._NEWLINE_Po trasi Kamna Gorica \xe2\x80\x93 \xc5\xa0tepanjsko naselje je proga nato obratovala vse do novembra 2003, ko so jo preusmerili iz \xc5\xa0tepanjskega naselja v Nove Fu\xc5\xbeine, kjer ima na Chengdujski cesti z linijo 20 urejeno obra\xc4\x8dali\xc5\xa1\xc4\x8de. Spremembi je botrovalo dejstvo, da imajo prebivalci \xc5\xa0tepanjskega naselja s \xc5\xa0i\xc5\xa1ko neposredno avtobusno povezavo s progo \xc5\xa1t. 5, ki vozi v Podutik. Zaradi spremembe se tedaj vozni \xc4\x8dasi in intervali niso spremenili._NEWLINE_Decembra 2012 je bil ob kri\xc5\xbei\xc5\xa1\xc4\x8du med Chengdujsko in Zalo\xc5\xa1ko v Fu\xc5\xbeinah vzpostavljen sistem Parkiraj in se pelji (P+R).\n_START_SECTION_\nRe\xc5\xbeim obratovanja\n_START_PARAGRAPH_\nLinija obratuje samo ob delavnikih, tj. od ponedeljka do petka med 5.00 in 22.35. Najpogosteje avtobusi vozijo v jutranji in popoldanski konici.'